Maʼmuriy qamoqqa olingan shaxslarni qabul qilish va saqlash uchun moʻljallangan maxsus qabulxonalar hududidan maʼmuriy qamoqqa olingan shaxslarning chetga chiqish tartibi toʻgʻrisidagi nizomni tasdiqlash haqida
(order, 2023-06-01)

Oʻzbekiston Respublikasining “Maʼmuriy qamoqni oʻtash tartibi toʻgʻrisida”gi Qonuniga muvofiq buyuraman: 1. Maʼmuriy qamoqqa olingan shaxslarni qabul qilish va saqlash uchun moʻljallangan maxsus qabulxonalar hududidan maʼmuriy qamoqqa olingan shaxslarning chetga chiqish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq 2019-yil 11-yanvar kunidan eʼtiboran kuchga kiradi. Ushbu Nizom Oʻzbekiston Respublikasining “Maʼmuriy qamoqni oʻtash tartibi toʻgʻrisida”gi Qonuniga muvofiq maʼmuriy qamoqqa olingan shaxslarni qabul qilish va saqlash uchun moʻljallangan maxsus qabulxonalar (bundan buyon matnda maxsus qabulxona deb yuritiladi) hududidan maʼmuriy qamoqqa olingan shaxslarning chetga chiqish tartibini belgilaydi. 1. Maʼmuriy qamoqqa olingan shaxslarga ikkala tomonga borib-kelish vaqti (ikki sutkagacha) hisobga olinmagan holda bir sutkadan koʻp boʻlmagan muddatga maxsus qabulxona hududidan Oʻzbekiston Respublikasi doirasida chetga chiqishga ruxsat berilishi mumkin. 2. Maʼmuriy qamoqqa olingan shaxslarning maxsus qabulxona hududidan chetga chiqish vaqti maʼmuriy qamoqni oʻtash muddatiga qoʻshib hisoblanadi. 3. Maxsus qabulxona hududidan chetga chiqish xarajatlari maʼmuriy qamoqqa olingan shaxslarning mablagʻlari hisobidan yoki boshqa shaxslar tomonidan toʻlanadi. 4. Maʼmuriy qamoqqa olingan shaxslar maxsus qabulxonada saqlanayotgan vaqtida yaqin qarindoshining vafoti yoki uning hayotiga tahdid soluvchi ogʻir kasallik, maʼmuriy qamoqqa olingan shaxsga yoki uning oilasiga ancha miqdorda moddiy zarar yetkazgan hodisalar sodir etilganligi yuzasidan xabar olganida maxsus qabulxona hududidan chetga chiqish uchun ruxsat berish toʻgʻrisida ariza bilan murojaat etish huquqiga ega. 5. Maʼmuriy qamoqqa olingan shaxsning maxsus qabulxona hududidan chetga chiqish uchun ruxsat berish toʻgʻrisidagi arizasi ariza kelib tushgan vaqtdan eʼtiboran keyingi kundan kechiktirmay maxsus qabulxona maʼmuriyati tomonidan koʻrib chiqiladi. 6. Shu kunning oʻzida maxsus qabulxona maʼmuriyati tomonidan maʼmuriy qamoqqa olingan shaxsning yashash joyidagi tuman (shahar) ichki ishlar organiga arizadagi vajlarning asosliligini tekshirib berish boʻyicha soʻrov xati (faks, elektron pochta va h.k.) yuboriladi. 7. Tuman (shahar) ichki ishlar organlari tomonidan maxsus qabulxonaning soʻrov xati kelib tushgandan boshlab zudlik bilan soʻrov xatida koʻrsatilgan vajlarning asosliligini yoki asossizligini tasdiqlovchi (fuqarolarning oʻzini oʻzi boshqarish organi, tibbiyot birlashmasi, fuqarolik holati dalolatnomasini yozish boʻlimi va boshqa organlardan olingan) maʼlumotlarni ilova qilgan holda javob xati yuboriladi. 8. Maʼmuriy qamoqqa olingan shaxsning chetga chiqishi toʻgʻrisidagi qaror uning shaxsi, xulq-atvori hamda arizada mazkur Nizomning 4-bandida koʻrsatilgan vajlarni tasdiqlovchi hujjatlar mavjudligi inobatga olingan holda qabul qilinadi. 9. Maʼmuriy qamoqqa olingan shaxsning maxsus qabulxona hududidan chetga chiqish uchun ruxsat berish toʻgʻrisidagi arizasi qanoatlantirilgan yoki arizada koʻrsatilgan vajlar oʻz tasdigʻini topmagan taqdirda qanoatlantirilishi rad etilganda maxsus qabulxona maʼmuriyati tomonidan mazkur Nizomning 1-ilovasiga muvofiq shaklda qaror qabul qilinadi. Qaror maxsus qabulxona maʼmuriyati tomonidan maʼmuriy qamoqqa olingan shaxsga tanishtiriladi hamda qarorning asl nusxasi va toʻplangan hujjatlar maʼmuriy qamoqqa olingan shaxsga nisbatan yuritilgan yigʻma jildda jamlanadi. 10. Ruxsat berish toʻgʻrisidagi ariza qanoatlantirilgan taqdirda, qaror ariza kelib tushgan paytdan eʼtiboran keyingi kundan kechiktirmay qabul qilinib, darhol maʼmuriy qamoqqa olingan shaxsga tanishtiriladi va unga maxsus qabulxonaga qaytib kelish vaqti, qaytib kelmaslik oqibatlari tushuntirilib, belgilangan manzilga yetib borgach hududiy profilaktika (katta) inspektoriga (bundan buyon matnda profilaktika inspektori deb yuritiladi) xabar berishi lozimligi toʻgʻrisida ogohlantiriladi hamda maxsus qabulxona hududidan chetga chiqish uchun ruxsat berilganligi toʻgʻrisida mazkur Nizomning 2-ilovasiga muvofiq shaklda maʼlumotnoma beriladi. Agar, maʼmuriy qamoqqa olingan shaxsga maxsus qabulxona hududidan chetga chiqish uchun ruxsat berilgan muddat, ushbu jazoni oʻtash muddatining tugashiga toʻgʻri kelgan taqdirda, maʼmuriy qamoqqa olingan shaxs maxsus qabulxonaga qaytib kelmasligi toʻgʻrisida mazkur Nizomning 9-bandida nazarda tutilgan qarorda koʻrsatilishi lozim. 11. Maʼmuriy qamoqqa olingan shaxsga maxsus qabulxona hududidan chetga chiqish uchun ruxsat berilganda undan maxsus qabulxonaga kelib tushganda olib qoʻyilgan hujjatlar, pul mablagʻlari, qimmatbaho buyumlar, narsalar va boshqa ashyolar tilxat asosida qaytariladi. 12. Maʼmuriy qamoqqa olingan shaxs maxsus qabulxona hududidan chetga chiqarilganidan soʻng zudlik bilan maxsus qabulxona maʼmuriyati tomonidan maʼmuriy qamoqqa olingan shaxs borishi lozim boʻlgan tuman (shahar) ichki ishlar organiga mazkur Nizomning 3-ilovasiga muvofiq shaklda xabarnoma yuboriladi. 13. Mazkur Nizomning 12-bandida koʻrsatilgan xabarnoma kelib tushgan kunning oʻzida tuman (shahar) ichki ishlar organi boshligʻi, u boʻlmaganda uning oʻrinbosari tomonidan ijro etish uchun profilaktika inspektoriga topshiriladi va ijrosi nazorat qilinadi. 14. Maʼmuriy qamoqqa olingan shaxsning maxsus qabulxona hududidan chetga chiqqan vaqtida belgilangan manzilda boʻlishini nazorat qilish hududiy ichki ishlar organlarining profilaktika inspektorlari zimmasiga yuklatiladi. 15. Profilaktika inspektori maʼmuriy qamoqqa olingan shaxsning belgilangan manzilga yetib kelishi, ajratilgan vaqt oraligʻida huquqbuzarliklar sodir etmasligi va maxsus qabulxonaga qaytib ketishini nazorat qiladi. 16. Maʼmuriy qamoqqa olingan shaxs belgilangan manzilga yetib kelgan vaqtida profilaktika inspektori uning shaxsini tasdiqlovchi hujjati va maxsus qabulxona tomonidan berilgan maʼlumotnomani tekshirib, u bilan 1 soatdan oshmagan vaqt mobaynida profilaktik suhbat oʻtkazadi. 17. Maʼmuriy qamoqqa olingan shaxsning maxsus qabulxonaga belgilangan muddatda qaytib kelishini qiyinlashtiruvchi kutilmagan holatlarda qaytib kelish muddati maʼmuriy qamoqqa olingan shaxs turgan joydagi ichki ishlar organi boshligʻining mazkur Nizomning 4-ilovasiga muvofiq shakldagi qaroriga koʻra ikki sutkagacha uzaytirilishi mumkin va bu haqda maxsus qabulxona maʼmuriyati xabardor qilinishi shart. Agar, maʼmuriy qamoqqa olingan shaxs turgan joydagi ichki ishlar organi boshligʻining qarori bilan uzaytirilgan muddat, ushbu jazoni oʻtash muddatining tugashiga toʻgʻri kelgan taqdirda, maʼmuriy qamoqqa olingan shaxs maxsus qabulxonaga qaytib joʻnatilmaydi. 18. Maʼmuriy qamoqqa olingan shaxsning maxsus qabulxonadan chetga chiqish vaqti tugagandan soʻng, ushbu shaxs ichki ishlar organlari tomonidan maxsus qabulxonaga qaytarib yuboriladi va bu haqda maxsus qabulxona maʼmuriyati xabardor qilinadi. 19. Maʼmuriy qamoqqa olingan shaxs belgilangan muddatda maxsus qabulxonaga qaytib kelishdan boʻyin tovlagan taqdirda u ichki ishlar organi xodimlari tomonidan ushlanadi va maxsus qabulxonaga joʻnatiladi. 20. Maʼmuriy qamoqqa olingan shaxs belgilangan manzildan chiqib, maxsus qabulxonaga yetib kelmagan taqdirda maxsus qabulxona maʼmuriyati tomonidan maʼmuriy qamoqqa olingan shaxsning doimiy yashash, chetga chiqish uchun yuborilgan va yana borishi mumkin boʻlgan boshqa joylardagi ichki ishlar organlariga ushbu shaxsni qidirib topish hamda maxsus qabulxonaga qaytarish choralarini koʻrishlari yuzasidan xabarnoma yuboriladi. 21. Mazkur Nizomning 20-bandida koʻrsatilgan xabarnomani olgan ichki ishlar organi boshligʻi, u boʻlmaganda uning oʻrinbosari tomonidan maʼmuriy qamoqqa olingan shaxsni qidirib topish uchun ichki ishlar organlari xodimlaridan iborat ishchi guruhi tuziladi va xodimlarga aniq vazifalar belgilab beriladi. 22. Maʼmuriy qamoqqa olingan shaxs qidirib topilgandan soʻng ichki ishlar organi tomonidan darhol maxsus qabulxonaga joʻnatiladi. 23. Maʼmuriy qamoqqa olingan shaxs belgilangan muddatda maxsus qabulxonaga qaytib kelmagan hollarda maxsus qabulxona hududidan chetga chiqish vaqti maʼmuriy qamoqni oʻtash muddatiga qoʻshib hisoblanmaydi. 24. Ushbu Nizom talablarini buzilishida aybdor boʻlgan shaxslar qonunchilik hujjatlariga muvofiq javobgarlikka tortiladilar.